Det Økonomiske og Sociale Udvalgs udtalelse om "Forslag til Europa-Parlamentets og Rådets direktiv om ændring af direktiv 2000/13/EF for så vidt angår angivelse af ingredienser i levnedsmidler"

(2002/C 80/07)

Rådet for Den Europæiske Union besluttede den 14. november 2001 under henvisning til EF-traktatens artikel 95 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's sektion for Landbrug, Udvikling af Landdistrikterne og Miljø, som udpegede Ann Davison til ordfører. Sektionen vedtog sin udtalelse den 4. december 2001.

Det Økonomiske og Sociale Udvalg vedtog på sin 387. plenarforsamling af 16.-17. januar 2002, mødet den 16. januar 2002, følgende udtalelse med 89 stemmer for, 3 imod og 3 hverken for eller imod.

1. Indledning

1.1. Det foreslåede direktiv skal sikre, at alle forbrugere er informeret om det fulde indhold af den mad, de spiser, og sætte forbrugere, der lider af fødevareallergi, i stand til at identificere de allergifremkaldende ingredienser, som levnedsmidlerne måtte indeholde.

1.2. Det foreslås at afskaffe "25 %-reglen", som i øjeblikket betyder, at der ikke er krav om at anføre bestanddelene i sammensatte ingredienser, der udgør mindre end 25 % af færdigvaren. Forslaget betyder, at alle bestanddele, som er tilsat, vil skulle angives.

1.3. Forslaget indeholder følgende undtagelser (der dog ikke finder anvendelse på tilsætningsstoffer og allergener):

a) sammensatte ingredienser, hvis sammensætning er fastsat i gældende fællesskabsforskrifter (som f.eks. chokolade og syltetøj), og som udgør mindre end 5 % af færdigvaren;

b) tilberedninger af saucer og sennepper, som udgør mindre end 5 % af færdigvaren;

c) krydderi- og krydderurtblandinger, som udgør mindre end 2 % af færdigvaren;

d) en sammensat ingrediens, der er et levnedsmiddel, for hvilket der i fællesskabsreglerne ikke kræves en ingrediensliste.

1.4. Endelig indeholder forslaget en liste over ingredienser, der kan være allergifremkaldende eller være årsag til intolerans, og som skal angives, hvis de anvendes: Glutenholdigt korn og glutenholdige kornprodukter, krebsdyr og produkter på basis af krebsdyr, æg og produkter på basis af æg, fisk og produkter på basis af fisk, jordnødder og produkter på basis af jordnødder, soja og produkter på basis af soja, mælk og mejeriprodukter (herunder lactose), nødder og produkter på basis heraf, sesamfrø og produkter på basis af sesamfrø og sulfit i koncentrationer på 10 mg/kg og derover.

2. Generelle bemærkninger

2.1. Det Økonomiske og Sociale Udvalg bifalder i høj grad Kommissionens forslag. Det vedrører to væsentlige emner som forbrugerinformation og beskyttelse mod allergiske reaktioner over for fødevarer. En nylig undersøgelse viser, at ingredienslisten er den næstvigtigste mærkningsoplysning for forbrugerne(1). Forbrugerne vil vide, hvad de spiser.

2.2. ØSU er meget bekymret over fødevareallergier, som er et alvorligt folkesundhedsproblem. Antallet af personer, der lider af fødevareallergier, stiger hele tiden, og den videnskabelige viden om allergifremkaldende fødevarer bliver stadig større. Man anslår, at 8 % af alle børn og 3% af alle voksne er berørt heraf. De skadelige virkninger strækker sig fra sygdom og reduceret livskvalitet til livstruende allergireaktioner(2). Hvor stor en mængde fødevareallergener, der skal til for at fremkalde en immunologisk reaktion, varierer, men den kan i mange tilfælde være meget lille. Der findes ikke i dag medicin, der kan kurere fødevareallergi. Den eneste måde at undgå en allergireaktion er at gå helt uden om den allergifremkaldende fødevare. Der er andre informationskilder, men de berørte personer sætter i vid udstrækning deres lid til varedeklarationer for at undgå allergireaktioner hos sig selv og deres børn.

2.3. Det er derfor af afgørende betydning, at personer, der lider af fødevareallergi, har adgang til oplysninger om den fulde sammensætning af fødevareprodukter og kan være sikre på, at produktet ikke indeholder bestanddele, som de ikke må indtage.

2.4. Afskaffelsen af 25 %-reglen vil betyde, at forbrugerne får en fuldstændig liste over de ingredienser, produkterne indeholder. Under den eksisterende 25 %-regel skal bestanddelene i sammensatte ingredienser, der udgør mindre end 25 % af færdigvaren, (som f.eks. tomatsaucen på en pizza) ikke anføres.

2.5. ØSU skal henlede opmærksomheden på det presserende behov for forskning inden for dette område, både i henseende til folkesundheden og til varemærkning. Hvorfor bliver allergi f.eks. mere og mere udbredt? Hvad vi kan gøre for at vende denne tendens?

2.6. ØSU er imidlertid bekymret med hensyn til de undtagelser, som forslaget indeholder. I fællesskabslovgivningen definerer man sammensætningen af de sammensatte ingredienser for forskellige produkter (f.eks. chokolade og syltetøj). Der har været rapporteret om tilfælde af allergi over for krydderier, og der er ikke krav om angivelse af ingredienser indeholdt i krydderiblandinger, der udgør mindre end 2 % af færdigvaren. Forbrugere, der lider af overfølsomhed over for produkter, der ikke almindeligvis anses for allergifremkaldende, må fortsat leve med, at de ikke informeres om, hvorvidt det produkt, de køber, indeholder en bestanddel, der kan udløse en uønsket reaktion.

2.7. ØSU er klar over, at Kommissionen med disse undtagelser har villet undgå en alt for kompleks lovgivning og har villet tage højde for de tekniske krav, som levnedsmiddelfabrikanter er underlagt. Som udtrykt i punktet ovenfor frygter ØSU dog især, at disse undtagelser kunne føre til, at Kommissionens målsætninger ikke opfyldes i fuldt omfang.

2.8. ØSU understreger, at risikoen for fødevareallergier ikke er begrænset til færdigpakkede fødevarer, og man må derfor udstrække overvejelserne til alle fødevarer. Også forbrugerne må tage del i opgaven, hvis de vil nedbringe risikoen.

2.9. Med hensyn til listen over de allergifremkaldende ingredienser og stoffer, som altid skal anføres i mærkningen, bifalder ØSU indførelsen af en procedure, der muliggør en hurtig ajourføring af listen, når som helst der er behov for det. Kommissionen vil kunne vedtage ændringer af listen efter høring af Den Videnskabelige Komité for Levnedsmidler. Nye allergener dukker op, og det er vigtigt, at denne liste løbende ajourføres.

Bruxelles, den 16. januar 2002.

Göke Frerichs

Formand for

Det Økonomiske og Sociale Udvalg

(1) En EU-dækkende undersøgelse, der blev foretaget i 1998/1999 af universitetet i Leuven (B). Undersøgelsen omfattede de 15 EU-medlemslande, og mere end 13000 personer deltog.

(2) I forbindelse med en allergireaktion forårsaget af fødevarer tror immunsystemet fejlagtigt, at en harmløs substans, i dette tilfælde en bestemt type fødevare, er skadelig. I sit forsøg på at beskytte sig selv, danner organismen IgE-antistoffer over for denne fødevare. Næste gang, personen spiser den pågældende fødevare, afgiver immunsystemet store mængder kemikalier og histaminer for at beskytte kroppen. Disse kemikalier udløser en række allergisymptomer, som kan påvirke åndedrætssystemet, mave-/tarmsystemet, huden eller hjerte-/karsystemet.